runetrust/blame-folketinget-dk huggingface dataset:
Carsten Bach (LA), 2017-03-02:
Jeg anerkender da fuldt ud, at der kan eksistere private initiativer, fællesskaber rundtomkring i Danmark, på Samsø, som spørgeren nævner, der kan få nogle synergier ud af at drive landbrug i fællesskab eller på anden vis lave nye former for driftsfællesskaber.
Jann Sjursen (KRF), 1999-11-23:
Det, som vi lægger op til fra forslagsstillernes side, drejer sig ikke om evalueringsbistand, men om en stadig udvikling af hele vores evalueringssystem, f.eks. det output-indikatorsystem, som er under udfærdigelse i Danida, og som jo ikke er færdigt - som ministeren selv var inde på i sin tale - fordi man bl.a. har svært ved at konkretisere, hvordan man måler de langsigtede virkninger af bistanden.
Helle Thorning-Schmidt (S), 2007-09-06:
For for et år siden sagde ordføreren med stor bestemthed noget i sit kontor – og det, der blev sagt, var epokegørende: Vi har brug for i et klart sprog at sige, at selv om vi finder økonomisk råderum i den kommende tid, skal det ikke bruges på skattelettelser, det skal bruges på velfærd.
Lars Løkke Rasmussen (V), 2018-05-30:
Siden folketingsvalget har vi – og det er så altså regeringen og Dansk Folkeparti – sænket skatter og afgifter med 19 mia. kr. Vi har indført kontanthjælpsloft og integrationsydelse op imod et meget stort mindretal, så det bedre kan betale sig at arbejde, og det virker.
Jens Joel (S), 2023-04-27:
Ja, jeg synes faktisk, at det at have øremærket barsel og rettigheder for både fædre og mødre til en del af barslen er en god idé. Men det er også rigtigt, hvad jeg sagde i min ordførertale, at jeg ikke som udgangspunkt synes, at det er noget, EU bør regulere eller blande sig og, og det gjorde vi jo også gældende i forhandlingerne i forbindelse med den politiske kamp, der var i EU-systemet.
Mette Frederiksen (S), 2003-11-28:
Det er jo det regnestykke, jeg beder hr. Flemming Damgaard Larsen om at forholde sig til, især når hr. Flemming Damgaard Larsen bruger som udgangspunkt, at man ønsker at understøtte det frivillige Danmark, når det lige præcis er det frivillige Danmark, børne- og ungdomsorganisationerne, de religiøse organisationer, de politiske organisationer og alle de andre, der virker med et alment sigte, der bliver ramt af netop denne besparelse.
Magnus Heunicke (S), 2006-10-04:
Jeg kan da i øvrigt sige, at det er min opfattelse, at er der noget, passagererne har ønsket – og jeg har lyttet til mange, mange hundrede af dem – så har det faktisk været, at bare man fik en køreplan, man kunne regne med, så var det det vigtigste, det var prioriteret over alt andet, og at man så i øvrigt fik det oplyst også.
Bent Hindrup Andersen (EL), 1997-11-20:
Så jeg vil sige, at det egentlige, der skal til, hvis man kigger på hele landbrugslovgivningen, er, at i det øjeblik, vi lavede et enkelt forbud mod at importere kunstgødning og pesticider og mod at producere det i Danmark, behøvede vi ikke al den kontrol.
Frode Sørensen (S), 2006-02-07:
Nu ved jeg godt, at der sådan er et vist familieskab mellem ministeren og Det Konservative Folkeparti, men jeg ved også, at hr. Per Ørum Jørgensen er en mand med en vis slagkraft, og når jeg så også tænker på, at hr. Per Ørum Jørgensen vist ikke bor i Viborg Amt, men næsten så tæt på, at man kan skue derover – og der vil jeg da gerne gøre opmærksom på det store tab på 40 pct., man har haft i antallet af overnatninger – vil hr. Per Ørum Jørgensen så være med til at arbejde for, at vi ser lidt mere utraditionelt på kystturismen, og at vi gør noget for den?
Klaus Hækkerup (S), 2003-01-22:
Jeg er da helt enig med hr. Søren Søndergaard i, at det er overordentlig sympatisk, at regeringen eller Det Konservative Folkeparti nu har anlagt en humanistisk holdning til, hvor de formodede krigsforbrydere kan opholde sig, og at der skal tages hensyn til, at de skal være sammen med familien.
Jørn Dohrmann (DF), 2005-03-31:
Jeg ved godt, at der er andre her i salen, bl.a. Socialdemokratiet, ja, det kan være lige meget, om det er hr. Torben Hansen eller fru Pernille Blach Hansen, der intet rigtigt svar giver på, hvad det er de vil, men i Dansk Folkeparti har vi nogle klare intentioner, nemlig at det skal være enkelt for den enkelte borger.
Trine Pertou Mach (EL), 2024-02-07:
I dag, hvor vi er i februar på 4-månedersdagen for Hamas' terrorangreb i Israel, som har betydet mange tusind døde palæstinensiske børn og voksne, inklusive nødhjælpsarbejdere, FN-ansatte, journalister, en voksende humanitær katastrofe, massefordrivelse og alt det, vi i øvrigt har talt om flere gange i løbet af i dag, er der så blevet plads til den debat, som det tilbage i november efter flertallets opfattelse ikke hastede med at få.
Alex Vanopslagh (LA), 2019-11-01:
Er man tidligere ustraffet, kan samfundstjeneste som sagt være en fin sanktion, men har man begået lignende kriminalitet tidligere, og sanktionen dermed åbenbart ikke har virket, når man begår forseelsen igen, så skal man ikke slippe nær så billigt, og det er det, som lovforslaget tager hensyn til.
Marlene Harpsøe (DF), 2009-04-02:
Vi har i Dansk Folkeparti tilsluttet os aftalen, fordi vi prioriterer dyrevelfærd højt og mener, at vi skal gøre, hvad vi kan, for at sikre, at dyr, uanset om der er tale om kæledyr eller produktionsdyr, får bedst mulige vilkår.
Dennis Flydtkjær (DF), 2020-10-22:
Så jeg synes, det er ganske positivt, at vi her får nogle mere klare rammer for, hvordan man kan regulere det, altså hvor mange der kan være, og at man kan fastsætte krav om, hvor de må være parkeret henne – hvor man skal bruge det, der hedder geofencing, altså via gps – og også hvor man må køre.
Anne Baastrup (SF), 2004-04-15:
Vi har en regering, der totalt har mistet kontrollen med kriminalforsorgen, og vi har så også en regering, hvor vi kan se, at de indsatte, der er i fængslerne nu, på grund af den manglende resocialisering, der kommer til at ske, fordi de sidder i dobbeltbelæg i cellerne, vil lave ny kriminalitet, når de kommer ud.
Helge Adam Møller (KF), 2000-02-03:
Nu samler man det hele, alle disse mange forskellige regler, i en enkelt lov med mere end 100 paragraffer, og det indebærer efter konservativ opfattelse en række praktiske fordele, bl.a. at for ikkefagfolk - og det er jo faktisk også de fleste af Folketingets medlemmer - bliver der skabt overskuelighed med hensyn til reglerne om udståelse af straf og de vilkår, der gælder.
Anders Fogh Rasmussen (V), 2002-11-13:
Justitsministeriet orienterede umiddelbart herefter Statsministeriet og Udenrigsministeriet herom, og efter et møde sidst på eftermiddagen mellem de tre ministerier var der enighed om, at det i lyset af de efterretningsmæssige spørgsmål og den almene interesse, som sagen kunne give anledning til, ville være hensigtsmæssigt, at regeringens sikkerhedsudvalg blev indkaldt.
Anne-Mette Winther Christiansen (V), 2009-12-01:
Det er uddannelsesniveauet, vi ønsker at højne, og det gør vi jo, og derfor mener jeg ikke, at det kan være rigtigt, at der er nogle, vi slet ikke vil tælle med, men hvor vi siger: Du har godt nok en uddannelse, men du tæller ikke med i vores statistik.
Jørn Jespersen (SF), 1998-02-18:
Da vores ordfører, hr. Kjeld Rahbæk Møller, ikke er til stede, skal jeg ganske kort sige, hvad han ville have sagt, nemlig at forslaget her er en gammel kending, som kort indebærer, at de love, der blev vedtaget for nogle år siden, og som giver kommunerne nogle meget beskedne muligheder for at drive forretning, bliver ophævet.
Niels Helveg Petersen (RV), 2000-05-04:
Lad mig videre sige om forholdet til alle de lande, vi samarbejder med, at uanset deres religion - ganske uanset om de er kristne, muslimske eller andet - skal vi selvfølgelig stille krav om, at de overholder menneskerettighederne, også religionsfriheden.
Carsten Bo Jensen (S), 2004-01-20:
Men omvendt hører jeg også hr. Freddie H. Madsen sige, at mere eller mindre generelt har man i øvrigt ikke nogen holdning til spørgsmålet, og man ønsker ikke at diskutere det, og jeg hørte ikke på noget tidspunkt hr. Freddie H. Madsen komme med nogen som helst bud.
Flemming Møller Mortensen (S), 2008-04-21:
Men når hr. Simon Emil Ammitzbøll spørger, hvordan det her har en forbindelse til en reduktion af antallet af trafikdræbte, må jeg sige, at det er vores helt klare holdning, at lovgivningen om trafik samlet set skal være sådan, at personerne i bilen, uanset om de er fører af bilen eller passager i bilen, får en fuld forståelse for, hvilken ansvarlighed der skal være for andre mennesker, som man er omgivet af i trafikken.
Lise von Seelen (S), 2006-11-08:
Jamen så vil jeg sandelig gerne appellere til, at man i stedet for at splitte praksis i atomer ved at indføre det her system, lavede nogle overgangsordninger, der siger: Det er sådan set hensigten, at de personalegrupper, som skal være aktive i de behandlingsforløb, vil vi gerne fortsat have tilknyttet.
Rosa Lund (EL), 2014-11-25:
Vi tror på i Enhedslisten, at en måde at sikre det på er ved, at implementeringen sker i tæt dialog med institutionerne, altså med de her berørte uddannelsesinstitutioner, og vi håber meget, at det er det, ministeren vil lægge op til, når lovforslaget skal implementeres.
Pia Gjellerup (S), 2005-11-01:
Det er det, der ligger i den indledende sætning, og jeg kan ikke forstå det, at man opfatter den negativt, på anden måde end en erkendelse af, at regeringspartier – og det er almindelig kendt, at det vistnok er uafhængigt af farve – ofte har det sådan, at det, man selv har skrevet, er som udgangspunkt altid langt bedre, end hvad andre har skrevet, og at det er noget snavs at bøje sig for det.
Kristian Thulesen Dahl (DF), 1997-10-22:
Men det er bare en anden diskussion end den principielle om, hvem der skal have magten til at regulere de ting, og jeg synes egentlig, det er trist, vi er kommet dertil, at vi nu har et eksempel, der så klart slår fast, at EF-Domstolen træffer en afgørelse om en fortolkning, hvorefter Folketinget må ændre den danske lovgivning.
Per Clausen (EL), 2008-11-13:
Det er jo skæbnens ironi, må man sige, at det sådan set er erhvervsorganisationerne, der er tættest på at være enige med Enhedslisten i det her spørgsmål, fordi de jo udmærket godt forstår, at det, der sker her, er, at universiteterne forsøger at tjene penge på viden, som man har opbygget, i stedet for at dele den gratis med resten af samfundet.
Peter Skaarup (DD), 2025-01-09:
Og hvad er der galt i, at et parti, der har oplevet en regering, der jo netop har nølet med vigtige lovforslag, når det gælder udvisningsreglerne, og når det gælder en konventionsambassadør og alt muligt andet, så siger, at så er det nødvendigt, at vi gør noget nu?
Hans Kristian Skibby (DF), 2006-01-26:
Med hensyn til den her diskussion om talmagien vedrørende hvornår man kan sætte en dato for, hvornår man kan tage en beslutning om, hvornår Danmark og de allierede styrker skal træde ud af arbejdet i Irak, vil jeg da gerne spørge ordføreren: Mener Det Radikale Venstre, at det irakiske politi er klædt ordentligt på; at de er kommet op på et uddannelsesmæssigt niveau, der gør, at de kan overtage hele opgaven pr. 1. juli 2006?
Morten Bødskov (S), 2013-05-21:
Som led i Rigspolitiets meget stærke koordinerede indsatser indsamler, forarbejder og formidler Rigspolitiet selvfølgelig også efterretninger fra og til landets politikredse og andre samarbejdspartnere – alt sammen med henblik på at det daglige politimæssige arbejde kan tilrettelægges bedst muligt i bekæmpelsen og opklaringen af den kriminalitet, der udspringer af rocker-bande-miljøet.
Astrid Krag (S), 2021-04-23:
Konkret ønsker forslagsstillerne, at målgruppen for § 109 udvides, så den gælder for alle voksne, der har været udsat for vold, trusler om vold eller har haft en tilsvarende krise, og deres eventuelle børn, og altså ikke kun for kvinder, som tilfældet er i dag.
Gitte Lillelund Bech (V), 2002-03-20:
Jeg spurgte fru Pia Gjellerup, hvordan det kunne være, at Socialdemokratiet nu efter måneders modstand alligevel har stemt ja til, at vi giver 1½ mia. kr. til sygehusene, har stemt ja til, at pengene følger patienten. Ifølge fru Pia Gjellerups partiformand, hr. Poul Nyrup Rasmussen, er det jo et liberalistisk eksperiment, som vi sender vores sygehuse ud i.
Morten Bødskov (S), 2012-11-14:
For skal man virkelig speede sådan et system op, er det der, man skal gøre det. Man skal jo ikke lade måltal være afhængige af, at der er nogle, der skal overføres til lande, som eksempelvis ikke vil tage imod dem, for så er det, man stiller op, jo et blålys. Det bliver jo bare endnu værre, hvis man følger hr. Jan E. Jørgensens logik med at ville opstille måltal for hjemsendelser – som man ikke så at sige selv har håndsret over om bliver til noget – og så samtidig tillade sig at indregne måltallene, som man altså ikke kan føre ud i livet som besparelser i Kriminalforsorgen.
Simon Emil Ammitzbøll (LA), 2012-05-22:
Jeg er sådan set også dødtræt af, at man synes, det er o.k. at diskriminere mænd, og at man synes, det er o.k., at det offentlige betaler institutioner for at ansætte kvinder, sådan at det ikke nødvendigvis er den mest kvalificerede, der bliver ansat.
Claus Hjort Frederiksen (V), 2015-12-16:
Ud over den centrale finanslovsaftale er der indgået i alt fem delaftaler: en ny flerårsaftale for politiets og anklagemyndighedens økonomi; en aftale om et kontanthjælpsloft, så det kan betale sig at arbejde; en aftale om Det Kongelige Teater; en udmøntning af forskningsreserven for 2016; og en udmøntning af satspuljen for 2016.
Morten Østergaard (RV), 2006-05-03:
Det, der så er det interessante, og det fremgår jo af et svar – og det går jeg ud fra at ministeren har set – som er givet til mig på et spørgsmål om netop det her emne for ganske nylig, svaret på spørgsmål nr. S 4097, er, at ministeren ikke vil tage nogen initiativer i forbindelse med det.
Christian Langballe (DF), 2017-11-15:
Spørgsmålet lyder: Synes ministeren ikke, at man oftere skulle bringe artikel 8, stk. 2, i den europæiske menneskerettighedskonvention i anvendelse i sager, hvor personer, som skulle være udvist af Danmark, bliver her under henvisning til den europæiske menneskerettighedskonventions artikel 8, stk. 1, om retten til familieliv, sådan at disse personer alligevel kan udvises, jf. eksempelvis Levakovicsagen?
Sophie Hæstorp Andersen (S), 2008-04-02:
Derfor vil jeg da også gerne høre ministeren, om det ikke ville være mere på sin plads, at man tog nogle andre initiativer; at man indså, at det her måske ikke er vejen til at gøre den almene sektor mere robust, og at man f.eks. i stedet for gik i gang med at bekæmpe den fattigdom, som mange almene lejere døjer med i dagligdagen, hvor man jo kan se, at folk har problemer med at betale huslejen, fordi de er på forskellige ydelser; at man styrkede beboerdemokratiet, så folk tog bedre vare på deres områder; at man gjorde en lang række andre ting, som også handler om den almene sektor.
Marlene Borst Hansen (RV), 2018-04-17:
Men det vigtige for os i dag er at få slået fast, at aftalen om fgu for os handler om at få alle unge med, at give alle unge mennesker retten til at få en uddannelsesplan og sikre, at kommunerne giver den unge den nødvendige støtte og hjælp til at kunne realisere sin uddannelsesplan – eller sin drøm, om man vil.
Charlotte Dyremose (KF), 2007-03-30:
I Det Konservative Folkeparti kan vi sådan set godt følge SF’s tanke om, at man kunne lave en begrænsning, og at det har man gjort på andre områder, og så betaler forældrene maks. 25 pct. osv., men alligevel ser vi egentlig ikke, at det er så stort et problem og føler egentlig derfor heller ikke trang til at blande os i det kommunale selvstyre og løse et ikkeeksisterende problem.
Kamal Qureshi (SF), 2009-11-25:
Jeg vil meget gerne prøve at få et udsagn fra ministeren om, hvorvidt ministeren stadig væk mener, at det er at gå Talebans ærinde, når man kommer med et tidsperspektiv, og om han mener, at de lande, som f.eks. Tyskland, USA og andre, og de udenrigsministre, der faktisk kommer med et tidsperspektiv, så går Talebans ærinde.
Morten Østergaard (RV), 2009-03-24:
Men det, som er så interessant, er jo, at alle kan se, at vi kommer til at mangle arbejdskraft, og at vi særlig også kommer til at gøre det i nogle af de sektorer, som normalt ligger Dansk Folkeparti meget på sinde, nemlig bl.a. omsorgssektoren og ældreplejen, og faktisk viser AKF's undersøgelse, at der netop i den her gruppe, som i dag ikke er på vej til at nærme sig arbejdsmarkedet, fordi de ikke står til rådighed og derfor ikke har pligt til det og ikke kan få tilbud, faktisk er en hel del af dem, som er meget motiveret, når det gælder netop det område, hvor der bliver en stor og udpræget grad af mangel på arbejdskraft.
Orla Hav (S), 2012-05-31:
Vi behandler et emne, der i samme periode har været behandlet i to undersøgelser fra Justitsministeriets side, og her slår man fast, at blot mistanke om seksuel omgang med dyr og mennesker forekommer så sjældent, at det ikke giver anledning til fagligt belæg for at lovgive.
Rune Lund (EL), 2019-10-22:
Jeg kan godt se, at der er masser af borgerlige politikere, som prøver at blande det hele sammen i en stor pærevælling, men det er altså faktisk ikke en uvæsentlig detalje, at det er arvingen, der betaler bo- og gaveafgift, det er ikke virksomheden.
Stinus Lindgreen (RV), 2023-12-01:
Lad mig blot minde ordføreren om, at tilbage under corona, hvor ordføreren var uden for murene og jeg var herinde, sagde den daværende sundhedsminister, Magnus Heunicke, som er fra ordførerens parti, at de erfaringer, vi tager med os nu, skal vi bruge i fremtiden.
Pernille Blach Hansen (S), 2000-05-25:
Er det ikke sådan, at Venstres politik efterhånden minder om det, man kan finde på et marked, hvor man kan fiske noget, der hedder lykkeposer, op fra en fiskedam, og når man så åbner den pose, der står Venstre på, er det det rene plexiglas?
Pia Christmas-Møller (KF), 2007-02-01:
Jeg er nødt til at præcisere over for hr. Rune Lund, at Det Konservative Folkepartis position, uanset om det er her i Folketinget eller det er i Europa-Parlamentet, er, at der, hvor der er en konkret mistanke om ulovligheder, skal man selvfølgelig følge op på sagerne.
Margrete Auken (SF), 2004-04-13:
Hvis vi nu vedtager et lovforslag, hvor vi siger, at den voksne, erfarne bilist skal slippe billigere for at køre forbryderisk end den unge, uerfarne, og det er det, der er ved at blive vedtaget nu, vil jeg godt lige bede om, at en eller anden forklarer mig logikken i forslaget.
Steffen W. Frølund (LA), 2025-12-03:
Men problemet er jo for ministeren og for alle os andre, der går op i sagen her, at hvad end undersøgelsen nu vil konkludere, vil man på grund af analytikernes offentlige tilkendegivelse af deres bias opleve, at det vil give sig udslag i, at man måske ikke rigtig kan stole på undersøgelsens konklusioner, hvad end de skulle vise sig at være.
Keld Albrechtsen (EL), 2001-01-24:
, og derfor går jeg ud fra - og det er simpelt hen for at få bragt den sag i orden - at når statsministeren ikke vil acceptere et forslag fra Venstre og De Konservative om tvangsudlicitering, så vil statsministeren heller ikke acceptere en EU-lovgivning, der indfører tvangsudlicitering i Århus Kommune.
Ole Stavad (S), 2000-11-16:
Jeg vil så sige til hr. Kristian Jensen sådan her til sidst, at hvis vi nu ser på, at der i øjeblikket er noget, der ligner i størrelsesorden 1,5 mio. husstande i Danmark, der har pc'er derhjemme, og den ordning, vi taler om her, dækker vel noget, der ligger i hvert fald langt under 100.000, men måske et eller andet sted mellem 30.000 og 50.000, det er svært at få noget endeligt tal, er det at fremstille det her, som om det var et direkte angreb på IT-udviklingen, altså forkert.
Martin Lidegaard (RV), 2004-03-25:
Vi har her at gøre med måske nogle af de største ændringer og forandringer i dansk landbrugspolitik i mange år, selv om de kommer fra EU - ændringer, som indgår i et tæt samspil med både den landbrugslov, som vi også skal diskutere i Folketinget, og med de igangværende forhandlinger om vandmiljøplanen, som får afgørende indflydelse på den struktur, det landbrug og de produkter, vi ønsker skal komme fra dansk landbrug i de kommende mange, mange år, og derfor må jeg sige, at jeg hører til dem, der finder det ret mærkværdigt, at vi ikke har haft mere politisk debat om implementeringen. Sagen er, at de beslutninger, vi nu tager på dette område - eller rettere sagt som regeringen og Dansk Folkeparti tager - får betydning i mange år.
Martin Henriksen (DF), 2015-05-22:
Men det, jeg gerne vil spørge ind til, er det, som Venstres retsordfører, hr. Karsten Lauritzen, forleden dag var ude at sige om det, de britiske Konservative og premierminister David Cameron havde gang i i Storbritannien, hvor man lægger op til at ændre, revidere de internationale konventioner, så man trækker mere selvbestemmelse tilbage – i vores tilfælde til Danmark.
Lene Espersen (KF), 2001-05-16:
Jeg må informere hr. Keld Albrechtsen om, at meget af den atlantiske sild, som er en fremragende konsumsild, faktisk befinder sig faktisk oppe i retning af det nordlige Norge, og hvis hr. Keld Albrechtsen mener, at den skal fanges på en såkaldt bæredygtig måde med robåd eller propelmotor, er den fisk, man lander, ikke konsumegnet, ja, den er faktisk ikke engang egnet til katteføde. Hvordan har Enhedslisten tænkt sig, at Danmark skal kunne deltage i fiskeri i internationalt farvand?
Bendt Bendtsen (KF), 2003-10-22:
Så kan jeg kun bekræfte hr. Ole Stavad i hans bemærkninger - i hvert fald nogle af dem - for jeg står med et telegram fra Ritzau fra den 23. oktober 2001, hvor den daværende erhvervsminister faktisk udtrykker, at man, hvis man kommer i en situation, hvor hjemmeserviceordningen er med til at forhindre kommunerne i at få tilstrækkeligt personale til at servicere, vil prioritere den omsorg, sådan som hr. Ole Stavad siger.
Tom Behnke (KF), 2006-04-21:
Det vil bevirke, at det bliver hurtigere og nemmere at få tinglyst, og derfor er det selvfølgelig et hensigtsmæssigt forslag, som skal træde i kraft lige så hurtigt, som det overhovedet kan lade sig gøre, men vel at mærke først når det virkelig kan lade sig gøre.
Bertel Haarder (V), 2011-05-06:
Ærø Kommune modtog i 2009 14 mio. kr. fra færgepuljen til anlægsinvesteringer og indkøb af færge, og i 2010 modtog Ærø Kommune yderligere 10 mio. kr. fra færgepuljen til ombygning af to færger.
Pia Kjærsgaard (DF), 2021-01-22:
Og det, der sker på kvindekrisecentrene, er jo, at det efterhånden er vanskeligt for danske kvinder, som også kan have nogle enorme problemer med eksempel voldelige ægtefæller, at få plads – igen, igen, fordi der er så stor social kontrol og massiv undertrykkelse.
Helge Sander (V), 2004-12-15:
Jeg bliver nødt til at sige til fru Marianne Jelved: Fordelen ved eventuelt at skulle overtage regeringen i det kommende år – lad det ske meget sent – men hvis der skulle en anden til at overtage forskningsbevillingerne, ville det være betydelig rarere, at der står det samme beløb i år et og år fire i stedet for, at der, dengang vi overtog det, stod et højt beløb i år et og så nogle meget mindre beløb i år to, tre og fire.
Troels Lund Poulsen (V), 2015-05-13:
Men er ministeren i så fald ikke opmærksom på, at når man kun har sendt planer i høring om, må jeg forstå, 1.600 t – det er det, ministeren siger – står det i skarp modsætning til de 6.200 t, som jo er væsentligt mere end de 1.600 t?
Anne-Marie Meldgaard (S), 1998-04-24:
Det er en ganske udmærket idé, og jeg vil også gerne her sige, at vi tilslutter os, at det indskærpes, at dette udvalgsarbejde får en tidshorisont, som gør, at vi kan komme hurtigt i gang med det her arbejde. Som sagt kan vi ikke give tilslutning til forslaget, da vi ikke mener, at det er vidtgående nok, og ved at etablere centrene uden erfaringsgrundlag risikerer vi at forsinke hele processen, som egentlig gerne skulle munde ud i, at der kommer en hurtig indsats i sundhedsvæsenet, så den voldsramtes behandling og retssikkerhed er sikret ved den første henvendelse i sundhedssystemet. Socialdemokratiet medvirker gerne til sådanne ændringer så hurtigt som muligt og vil selvfølgelig gå positivt ind i udvalgsarbejdet.